വിവാഹപിറ്റേന്ന് നവവധു കൂട്ടുകാരിക്കൊപ്പം പോയി സംഭവമറിഞ്ഞതും വരന് ഹൃദയാഘാതം, സിനിമയെ വെല്ലുന്ന ഒളിച്ചോട്ടകഥ തൃശൂര്: വിവാഹപിറ്റേന്ന് നവവധു സ്ത്രീധനമായി ലഭിച്ച സ്വര്ണവുമായി കൂട്ടുകാരിക്കൊപ്പം ഒളിച്ചോടി. സംഭവമറിഞ്ഞതും വരന് ഹൃദയാഘാതം മൂലം ആശുപത്രിയിലായി. സര്ക്കാര് ജീവനക്കാരിയായ ഉറ്റകൂട്ടുകാരിക്കൊപ്പമാണ് നവവധു ഒളിച്ചോടി പോയത്. തൃശൂരിലാണ് നാടകീയ സംഭവങ്ങള് അരങ്ങേറിയത്. കഴിഞ്ഞ മാസം 25ാം തിയതിയായിരുന്നു പഴുവില് സ്വദേശിനിയായ 23കാരിയും ചാവക്കാട്ടുകാരനായ യുവാവിന്റേയും വിവാഹം കഴിഞ്ഞത്. വിവാഹത്തിന്റെ അന്നുരാത്രി സ്വന്തം വീട്ടില് കഴിഞ്ഞതിന് ശേഷം അടുത്തദിവസമാണ് വിവാഹസമ്മാനമായി നല്കിയ സ്വര്ണവുമായി വധു കൂട്ടുകാരിക്കൊപ്പം കടന്നുകളഞ്ഞത്. സംഭവമിങ്ങനെ: കല്യാണം കഴിഞ്ഞ് ഭര്ത്താവുമൊത്ത് ബാങ്കിലെത്തിയ യുവതി ബാങ്കില് നിന്നിറങ്ങിയ ശേഷം കാത്തുനിന്ന കൂട്ടുകാരിക്കൊപ്പം സ്കൂട്ടറില് കയറിപ്പോവുകയായിരുന്നു. ഇതിനിടയില് ഭര്ത്താവിന്റെ ഫോണും യുവതി കൈക്കലാക്കിയിരുന്നു. മധുരയിലെത്തിയ യുവതികള് രണ്ട് ദിവസം ലോഡ്ജില് താമസിക്കുകയും ഇതിന് ശേഷം പണം കൊടുക്കാതെ മുങ്ങുകയുമായിരുന്നു. ഇതോടെ ലോഡ്ജ് ഉടമകള് പോലീസില് പരാതി നല്കിയതാണ് ഈ കേസില് പിടിവള്ളിയായത്. മധുരയിലേക്ക് യുവതികള് എത്തിയതും ഏറെ തന്ത്രപരമായി ആയിരുന്നു. തൃശൂരില് നിന്ന് സ്കൂട്ടറില് റെയില്വേ സ്റ്റേഷനിലെത്തിയ ഇവര് സ്കൂട്ടര് റെയില്വേ സ്റ്റേഷനില് വച്ച് ടാക്സിയില് നഗരത്തില് കറങ്ങി. ടാക്സി ഡ്രൈവറേക്കൊണ്ട് ചെന്നൈയിലേക്കുള്ള ട്രെയിനിന് ടിക്കറ്റ് എടുപ്പിച്ചു. ഇതിന് ശേഷം ഒരു തുണിക്കടയില് കയറിയ യുവതികള് ഇവിടെ നിന്ന് മറ്റൊരുവഴിയിലൂടെ പുറത്തുകടന്ന് മറ്റൊരു ടാക്സിയില് കോട്ടയത്തെത്തി ചെന്നൈയിലേക്ക് ട്രെയിനില് കടന്നു. ഇവിടെനിന്നാണ് മധുരയിലെത്തിയത്. പിന്നീട് മധുരയില് നിന്ന് ട്രെയിനില് പാലക്കാട് എത്തിയ ശേഷം രാത്രി തൃശൂരിലേക്ക് ടാക്സിയില് എത്തിയ ഇവര് സ്കൂട്ടര് എടുത്ത് എറണാകുളം റെയില്വേ സ്റ്റേഷനില് കൊണ്ടുചെന്നുവച്ചു. ഇതിന് ശേഷമാണ് തിരികെ വീണ്ടും മധുരയിലെത്തിയത്. എന്നാല് യുവതികള് മുങ്ങിയതാണെന്ന സംശയത്തില് ലോഡ്ജ് ജീവനക്കാര് ഇതിനോടകം ലൈസന്സിലെ ഫോണ് നമ്ബറില് ബന്ധപ്പെട്ടതോടെ പൊലീസ് എത്തി യുവതികളെ മധുരയില് നിന്ന് പിടികൂടിയത്. പഴുവില് സ്വദേശിനിയുടെ കൂട്ടുകാരി വിവാഹം കഴിഞ്ഞ് 16ാം ദിവസം ഭര്ത്താവില് നിന്ന് പിരിഞ്ഞ് താമസിക്കുന്നയാളാണ്. സ്വതന്ത്രമായി ജീവിക്കാനാണ് നാട് വിട്ടതെന്നാണ് യുവതികള് പറയുന്നത്. അതേസമയം ഹൃദയാഘാതത്തെ തുടര്ന്ന് ആശുപത്രിയിലായ വരന് ആരോഗ്യനില വീണ്ടെടുത്ത് വരികയാണ്.